CELEX: 
Language: fi
Date: 2021-06-11 00:00:00
Title: KOMISSION DELEGOITU ASETUS (EU) …/…, delegoidun asetuksen (EU) 2019/33 muuttamisesta viinialan perinteisten merkintöjen muuttamisen osalta

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Komission delegoidussa asetuksessa (EU) 2019/33 vahvistetaan säännöt, jotka koskevat viinialan perinteisten merkintöjen suojaa koskevia hakemuksia ja merkintöjen muuttamista ja peruuttamista. Kyseinen asetus perustuu asetuksessa (EU) N:o 1308/2013 säädettyyn komission toimivaltaan antaa perinteisiä merkintöjä koskevia delegoituja säädöksiä ja täytäntöönpanosäädöksiä, ja sillä korvattiin ja kumottiin asetus (EY) N:o 607/2009. Kun sääntöjä yhdenmukaistettiin uuden oikeudellisen kehyksen kanssa, perinteisten merkintöjen muuttamismenettelyjä ei huomattu muuttaa. 
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Kaikkien 27 jäsenvaltion asiantuntijoita kuultiin 9. helmikuuta 2021 yhteisen markkinajärjestelyn viiniä käsittelevässä asiantuntijaryhmässä.
            
            
               Komission yksiköt esittelivät kokouksessa asetusluonnoksen, jolla muutetaan perinteisten merkintöjen muuttamista koskevia menettelyjä. Asiantuntijat eivät esittäneet huomioita sen sisällöstä eivätkä esittäneet huomautuksia. 
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Tämä delegoitu asetus sisältää säännöksiä, joilla muutetaan delegoidun asetuksen (EU) 2019/33 34 artiklan 1 kohtaa perinteisen merkinnän muuttamismahdollisuuksien osalta. Osa näistä muuttamismahdollisuuksista, jotka sisältyivät jo asetukseen (EY) N:o 607/2009, jäi tahattomasti pois kumoamisasetuksesta (EU) 2019/33.
            
            
               Erityisesti 34 artiklan ensimmäisen kohdan muuttaminen antaa jälleen mahdollisuuden muuttaa itse perinteistä merkintää sekä laajentaa tai rajoittaa luetteloa viineistä, joilla on suojattu alkuperänimitys tai suojattu maantieteellinen merkintä ja jotka voivat käyttää perinteistä merkintää. Lisäksi sillä palautetaan tuottajille aiemmin olemassa ollut joustovara mukauttaa tuotantokäytäntöjään muuttuviin ympäristö- tai ilmasto-olosuhteisiin.
            
            
               Jotta delegoidun asetuksen (EU) 2019/33 nojalla toimitettuja perinteisen merkinnän muutoshakemuksia voidaan kohdella tasapuolisesti, tätä asetusta sovelletaan takautuvasti 14. tammikuuta 2019 alkaen.
            
            
               KOMISSION DELEGOITU ASETUS (EU) …/…,
            
            
               annettu 11.6.2021,
            
            
               delegoidun asetuksen (EU) 2019/33 muuttamisesta viinialan perinteisten merkintöjen muuttamisen osalta
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013
                  1
                ja erityisesti sen 114 artiklan,
            
            
               sekä katsoo seuraavaa:
            
            
               (1)Komission delegoidussa asetuksessa (EU) 2019/33
                  2
               , jolla korvattiin ja kumottiin komission asetus (EY) N:o 607/2009
                  3
               , vahvistetaan säännöt, joilla täydennetään asetusta (EU) N:o 1308/2013 perinteisten merkintöjen suojan, peruuttamisen ja muuttamisen osalta.
            
            
               (2)Delegoidun asetuksen (EU) 2019/33 34 artiklassa säädetään, että rekisteröidyn perinteisen merkinnän muutos voi koskea ainoastaan kyseisen asetuksen 26 artiklan 1 kohdan b, c ja d alakohdassa tarkoitettuja seikkoja eli perinteisen merkinnän tyyppiä, kieltä, jolla perinteinen merkintä ilmaistaan, ja rypäletuotteen luokkaa, jota sen käyttö koskee.
            
         
         
            
               (3)Asetuksen (EY) N:o 607/2009 42 a artikla sisälsi kuitenkin pidemmän luettelon muutosmahdollisuuksista. Siihen sisältyi erityisesti mahdollisuus muuttaa itse perinteistä merkintää, ilmoitettua kieltä, asianomaista viiniä / asianomaisia viinejä tai asianomaisen perinteisen merkinnän määritelmän tai käyttöedellytysten tiivistelmää. Asetuksen (EY) N:o 607/2009 mukaiset muutosmahdollisuudet olivat sen vuoksi laajempia ja antoivat viinintuottajille mahdollisuuden laajentaa tai rajoittaa esimerkiksi niiden viinien luetteloa, joilla on suojattu alkuperänimitys tai suojattu maantieteellinen merkintä ja lupa käyttää perinteistä merkintää, tai muuttaa perinteisen merkinnän käyttöedellytyksiä, mukaan lukien asianomaisten viinien valmistusmenetelmät.
            
            
               (4)Perinteisiä merkintöjä koskevien delegoidun asetuksen (EU) 2019/33 säännösten tarkoituksena oli varmistaa asetuksella (EY) N:o 607/2009 käyttöön otetun perinteisiä merkintöjä koskevan yhteisen kehyksen jatkuvuus ja tarvittaessa täydentää ja selkeyttää nykyisiä menettelyjä. Delegoidun asetuksen (EU) 2019/33 34 artiklassa viitataan suoraan asianmukaisesti täytetyn hakemuslomakkeen seikkoihin, joista säädetään mainitun asetuksen 26 artiklan 1 kohdassa. Tahattoman laiminlyönnin vuoksi 26 artiklan 1 kohdan a alakohtaa, jossa viitataan asianomaisen perinteisen merkinnän nimeen, 26 artiklan 1 kohdan e alakohtaa, jossa viitataan tiivistelmään määritelmästä tai käyttöedellytyksistä, ja 26 artiklan 1 kohdan f alakohtaa, jossa viitataan asianomaisiin suojattuihin alkuperänimityksiin tai suojattuihin maantieteellisiin merkintöihin, ei kuitenkaan mainittu 34 artiklan luettelossa, vaikka nämä seikat sisältyivät asetuksen (EY) N:o 607/2009 42 a artiklaan. Tämän tahattomana seurauksena mahdollisuudet perinteisen merkinnän muuttamiseen rajoittuvat perinteisen merkinnän tyypin, kielen ja rypäletuotteen luokan muuttamiseen. 
            
            
               (5)Käytännössä 34 artiklan ensimmäisen kohdan nykyinen sanamuoto estää mahdollisuuden laajentaa perinteisen merkinnän käyttöä uusiin suojattuihin alkuperänimityksiin tai maantieteellisiin merkintöihin tai sulkea niiden viinien luettelosta, joilla on lupa käyttää perinteistä merkintää, pois ne, jotka eivät enää täytä sen käytön edellytyksiä. Se ei myöskään mahdollista esimerkiksi tuotantomenetelmiä koskevien mainintojen mukauttamista perinteisen merkinnän eritelmässä, jos nämä menetelmät kehittyvät muuttuvien ympäristö- tai ilmasto-olosuhteiden vuoksi.
            
            
               (6)Tämän tahattoman puutteen korjaamiseksi ja perinteisten merkintöjen haltijoilla asetuksen (EY) N:o 607/2009 nojalla olleen joustovaran palauttamiseksi delegoidun asetuksen (EU) 2019/33 34 artiklan ensimmäisen kohdan luettelo rekisteröidyn perinteisen merkinnän mahdollisista muutoksista olisi laajennettava kattamaan mainitun asetuksen 26 artiklan 1 kohdan a, e ja f alakohdassa tarkoitetut seikat.
            
            
               (7)Sen vuoksi delegoitua asetusta (EU) 2019/33 olisi muutettava.
            
            
               (8)Oikeudellisen selkeyden vuoksi ja kaikkien rekisteröidyn perinteisen merkinnän muuttamista koskevien hakemusten tasapuolisen kohtelun varmistamiseksi tätä asetusta olisi sovellettava takautuvasti 14 päivästä tammikuuta 2019,
            
            
               ON HYVÄKSYNYT TÄMÄN ASETUKSEN:
            
            
               1 artikla
            
            
               Korvataan delegoidun asetuksen (EU) 2019/33 34 artikla seuraavasti:
            
            
               ”34 artikla
            
            
               Perinteisen merkinnän muuttaminen
            
            
               Hakija, joka täyttää 25 artiklassa säädetyt edellytykset, voi hakea hyväksyntää rekisteröityä perinteistä merkintää koskevalle muutokselle 26 artiklan 1 kohdan a–f alakohdassa tarkoitettujen seikkojen osalta.
            
            
               Muutoshakemuksiin sovelletaan 26–31 artiklaa soveltuvin osin.”
            
            
               2 artikla
            
            
               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
               Sitä sovelletaan 14 päivästä tammikuuta 2019.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 11.6.2021
            
            
               
                     Komission puolesta
               
               
                     Puheenjohtaja
                     Ursula VON DER LEYEN
               
            
         
         
            
                  
                     (1)
                  
                        EUVL L 347, 20.12.2013, s. 671. 
               
               
                  
                     (2)
                  
                        Komission delegoitu asetus (EU) 2019/33, annettu 17 päivänä lokakuuta 2018, Euroopan parlamentin ja neuvoston asetuksen (EU) N:o 1308/2013 täydentämisestä viinialan alkuperänimitysten, maantieteellisten merkintöjen ja perinteisten merkintöjen suojaa koskevien hakemusten, vastaväitemenettelyn, käyttörajoitusten, tuote-eritelmien muutosten, suojan peruutuksen sekä merkintöjen ja esillepanon osalta (EUVL L 9, 11.1.2019, s. 2).
               
               
                  
                     (3)
                  
                        Komission asetus (EY) N:o 607/2009, annettu 14 päivänä heinäkuuta 2009, neuvoston asetuksen (EY) N:o 479/2008 soveltamista koskevista eräistä yksityiskohtaisista säännöistä tiettyjen viinialan tuotteiden suojattujen alkuperänimitysten, maantieteellisten merkintöjen ja perinteisten merkintöjen sekä merkintöjen ja esittelyn osalta (EUVL L 193, 24.7.2009, s. 60).